Djokovic nie meer wêreldno. 1 | Maroela Media
Djokovic nie meer wêreldno. 1
Stuur maar solank die boodskappers uit – daar sal vanaf Maandag 'n nuwe tenniskoning op die ATP-troon sit.
Rusland se Daniil Medvedev het vir Novak Djokovic as die wêreld se voorste manstennisspeler onttroon nadat die 34-jarige ster op ietwat verrassende wyse teen Jiri Vesely (123ste op die wêreldranglys) in die kwarteindstryd van die die Dubai-kampioenskap verloor het.
Die eindtelling was 6-4 en 7-6 in die Tsjeggiese speler se guns en sy ondersteuners sal waarskynlik aanvoer dat die oorwinning g'n vloekskoot was nie – hy het nou al immers reeds twee keer met Djokovic klaargespeel.
Die Serwiër moes eintlik die toernooi gewen het as hy die vasberade Rus se opmars wou stuit. Tog het hy 'n verstommende lopie boaan die wêreldranglys geniet.
Vir 361 weke het Djokovic die septer as die voorste speler op die ATP-ranglys geswaai – 'n wêreldrekord.
Op sy beurt sal die 25-jarige Medvedev slegs die derde Rus in die sport se geskiedenis – naas Yevgeny Kafelnikov en Marat Safan – word om boaan die punteleer te staan.
Hy het juis vandag met Yoshihito Nishioka in die Mexiko-ope afgereken om 'n watertand-herontmoeting met Rafael Nadal in die toernooi se halfeindstryd te verseker.
Dit is die eerste keer in 18 jaar dat nóg Djokovic nóg Nadal, Roger Federer of Andy Murray die wêreldno.1-speler is.
En volgens Vesely is dit goed vir die sport.
"Novak is so 'n ongelooflike speler, maar dit is tyd dat iemand anders vir 'n slag as die wêreld se beste bekendstaan. Daar is 'n nuwe generasie spelers op die internasionale verhoog en tennis is in goeie hande," het die Tsjeggiese speler gesê.
After an incredible match Vesely defeats Djokovic! ???????????????????????? #DDFTennis #ATP @ATPTour pic.twitter.com/Uh5o2y6u8f
Guess what this guy's ranking is going to be next week ????????????@DaniilMedwed pic.twitter.com/b9ixKJnbTy